《留题方伋秀才寿乐亭》
宋代·郭祥正

君家有亭何壮哉，参差碧瓦鸳鸯排。重窗静深门不闯，地布莹甓光如揩。

斑斑帘竹轻风筛，日影射午疑琼阶。叠山堕势危相挨，木人围棋或负柴。

虎卧洞壑猿攀崖，好鸟上下鸣声喈。真假造物微毫差，玉葩照水绝纤埃。

丝篁调音众伎俳，水沈焚烟凝昼霾。夜晦烂蜡非燃䕸，唱酬交错并诙谐，逢逢晓鼓传官街。

两入场屋随计偕，未得蓝绶持简槐。吾宁汲汲同井蛙，弃去不顾如敝鞋。

沈潜自适江与淮，滔滔动静终无涯。圆天方地安形骸，虽然此乐非吾怀。

严慈鬓发霜华皆，嗟今仕禄犹暌乖。行闻投印早归来，亭上致宴罗吴娃。

吴娃醉唱敲玉钗，綵衣自舞心宁𢞶。心宁𢞶，奉亲酒，寿乐之荣世希有。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。